Komisia má v úmysle použiť túto správu ako dynamický nástroj rozhodovacieho procesu. Predovšetkým chce zabezpečiť, aby bola táto správa viac zosúladená s inými dokumentmi, ktoré poskytujú informácie o finančných nástrojoch EÚ. Hoci sa tieto informácie predkladajú na rozličné praktické a procesné účely, a preto sa líši aj ich načasovanie, cieľom je plne zosúladiť ich obsah so zreteľom na ich možné zlúčenie do jedinej správy.

Nástroje, ktoré členské štáty implementovali v rámci zdieľaného hospodárenia, sú predmetom samostatných správ. V programovom období 2007 – 2013 sa každý rok uverejnila ročná súhrnná správa o vykonávaní nástrojov finančného inžinierstva v rámci EFRR a ESF, a to najneskôr do 1. októbra. Komisia bude od roku 2016 poskytovať zhrnutia údajov o pokroku dosiahnutom vo vykonávaní finančných nástrojov v rámci zdieľaného hospodárenia, ako sa vyžaduje v nariadení o spoločných ustanoveniach (NSU) v rámci EŠIF.

rozvoja iniciatív na podporu verejných finančných inštitúcií, aby poskytovali úvery subjektom s obmedzeným prístupom k súkromnému kapitálu: EÚ vypracovala investičný plán pre Európu vrátane Európskeho fondu pre strategické investície (EFSI) s cieľom mobilizovať dodatočné investície v Únii počas nasledujúcich troch rokov a zabezpečiť lepší prístup k financovaniu pre spoločnosti do 3 000 zamestnancov, a to s osobitným dôrazom na malé a stredné podniky, prostredníctvom poskytnutia kapacity v oblasti preberania rizík (záruky) Európskej investičnej banke (EIB); a

1.Strategické cieľové skupiny

1.1.Európske MSP a malé spoločnosti so strednou trhovou kapitalizáciou

Vo všeobecnosti sa MSP zaraďujú do kategórie podnikov, ktorá má osobitné ťažkosti v otázke prístupu k financiám, a ešte výraznejšie je to od začiatku finančnej krízy a krízy štátnych dlhov.

Na riešenie zlyhaní trhu spojených s asymetriou informácií sa zriadilo niekoľko záručných nástrojov, ktorých cieľom je rozšíriť na rizikovejšie podniky väčší objem úverov za lepších podmienok. Tieto nástroje sa zameriavajú na podporu rozvoja celoeurópskeho finančného trhu pre MSP a na riešenie zlyhaní trhu, ktorými je vzhľadom na ich všeobecný charakter vhodnejšie zaoberať sa na úrovni EÚ. Zo svojej povahy sú schopné dosiahnuť úspory z rozsahu a šíriť osvedčené postupy:

1.Vďaka záručnému fondu pre MSP (SMEG07), ktorý je súčasťou rámcového programu pre konkurencieschopnosť a inovácie (CIP), sa zlepšil prístup MSP k dlhovému financovaniu. K 31. decembru 2014 počas obdobia rokov 2007 – 2014 využilo zaručené úvery v objeme 27,3 miliardy EUR celkovo 357 000 MSP a ich počet stále rastie;

2.Nástroj na poskytovanie záruk za úvery v rámci programu COSME nadväzuje na fond SMEG07 a ponúka MSP obmedzené záruky na dlhové financovanie prostredníctvom úverov alebo lízingu s cieľom znížiť osobitné ťažkosti, ktorým čelia životaschopné MSP pri prístupe k financovaniu z dôvodu, že predstavujú vysoké riziko alebo preto, že nemajú k dispozícii dostatočný dostupný kolaterál. Na konci roka 2014 Európsky investičný fond (EIF) uskutočnil hĺbkovú analýzu a podpísal záručné zmluvy s tromi finančnými sprostredkovateľmi z troch zúčastnených krajín v celkovej výške 42,4 mil. EUR. Odhaduje sa, že kumulatívne celkové financovanie získané v rokoch 2014 – 2020 dosiahne od 14,3 do 21,5 miliardy EUR, pričom by malo pomôcť 220 000 – 330 000 MSP. Pre tri operácie podpísané s finančnými sprostredkovateľmi v roku 2014 predstavovalo maximálne financovanie dostupné pre MSP takmer 851 miliónov EUR;

3.Nástroj na rozdelenie rizika (RSI), ktorý je súčasťou 7. rámcového programu, je špecializovaný záručný nástroj pre úverové a lízingové financovanie zameraný na riešenie nedostatku finančných prostriedkov pre inovačné MSP a malé spoločnosti so strednou trhovou kapitalizáciou (podniky do 499 zamestnancov). V rámci tohto nástroja sa doteraz poskytlo viac ako 1,59 miliardy EUR na záruky a protizáruky 37 bankám a záručným spoločnostiam, ktoré im umožnia podporiť až 3 000 inovačných MSP a podnikov so strednou kapitalizáciou. Na konci roka 2014 objem poskytnutých finančných prostriedkov dosiahol 831 miliónov EUR, pričom finančný príspevok Únie predstavoval 270 miliónov EUR;

4.Záručný nástroj pre MSP iniciatívy InnovFin v rámci programu Horizont 2020 nadväzuje na nástroj pre inovačné MSP a podniky so strednou kapitalizáciou na roky 2014 – 2020. Očakáva sa, že zmobilizuje celkový objem úverov vo výške približne 9,5 miliardy EUR, pričom Únia prispeje sumou približne 1 060 miliónov EUR. Na rok 2014 sa celková hodnota financovania spolu s príspevkom Únie odhaduje približne na 475 miliónov EUR, z ktorých sa už poskytlo 11 miliónov EUR;

5.Záručný mechanizmus pre kultúrne a kreatívne sektory bude v rámci programu Kreatívna Európa poskytovať záruky bankám spolupracujúcim s MSP pôsobiacimi v kultúrnych a kreatívnych sektoroch, čím sa posilňujú finančné kapacity v týchto sektoroch. Program sa začne v roku 2016 a celkový objem dodatočných úverov v odvetviach, ktoré svojím príspevkom vo výške 121 miliónov EUR podporí Únia, sa odhaduje na približne 690 miliónov EUR;

6.Iniciatíva EÚ na podporu MSP je navrhnutá ako krízový nástroj, ktorý poskytuje neobmedzené záruky a/alebo sekuritizáciu s cieľom zlepšiť prístup MSP k financovaniu vrátane inovačných a vysoko rizikových MSP. Je to spoločný nástroj, ktorý spája finančné prostriedky programu Horizont 2020 a COSME so zdrojmi EFRR-EPFRV v spolupráci s EIB/EIF, s cieľom vytvoriť ďalšie kapacity na úvery pre MSP. So záväzkom EFRR vo výške 800 miliónov EUR by mal objem nových úverov pre MSP v celom Španielsku dosiahnuť 5 723 miliónov EUR.

MSP takisto čelia osobitným výzvam pri získavaní vlastného kapitálu v situácii, keď rizikový kapitál v Európe zaznamenal spomalenie činnosti v oblasti súkromného kapitálu v rokoch 2008 – 2014, pokiaľ ide o získavanie finančných prostriedkov, úrovne investícií (bez ohľadu na mierny nárast v roku 2014) a podmienok odpredaja. Zostáva rozdrobený v rôznych krajinách, a o to viac závislý od spojenia s verejnými investormi.

Podpora prostredníctvom finančných nástrojov na úrovni EÚ je kľúčom k riešeniu tejto fragmentácie. Zaviedli sa viaceré nástroje kapitálového financovania s cieľom posilniť vnútorný trh rizikového kapitálu prostredníctvom odstránenia zistených zlyhaní trhu (najmä zo strany začínajúcich MSP s potenciálom dosiahnuť vysoký rast), priniesť na trh inovácie a vytvoriť pracovné miesta s vysokou pridanou hodnotou:

1.Cieľom fondu na podporu rýchlorastúcich a inovačných MSP (FRI) v rámci programu pre konkurencieschopnosť a inovácie je zvýšiť akciový kapitál pre inovačné MSP v počiatočnej fáze (FRI1) aj vo fáze expanzie (FRI2). Do konca roka 2014 celkovo 625,2 milióna EUR v čistých záväzkoch z rozpočtu Únie umožnilo podporiť 43 fondov rizikového kapitálu a 371 konečných prijímateľov, čo vyvolalo takmer 1 miliardu EUR kapitálových investícií;

2.Kapitálový nástroj pre rast (EFG) v rámci programu COSME nadväzuje na FRI2 a zameriava sa na povzbudenie poskytovania kapitálového financovania pre MSP v ich fáze expanzie. V období rokov 2014 – 2020 sa očakáva, že orientačný záväzok vo výške 633 mil. EUR sa použije na podporu investícií rizikového kapitálu v rozsahu od 2,6 do 3,9 miliardy EUR, pričom sa podporí približne 360 až 540 MSP;

3.Nástroj rizikového kapitálu pre MSP iniciatívy InnovFin v rámci programu Horizont 2020 nadväzuje na FRI1 a je určený na zlepšenie prístupu k rizikovému financovaniu pre začínajúce MSP a malé spoločnosti so strednou trhovou kapitalizáciou založené na výskume a inováciách. Očakáva sa, že záväzok vo výške 430 miliónov EUR orientačne naplánovaný na roky 2014 – 2020 sa pretaví do kapitálových investícií vo výške približne 2,5 miliardy EUR.

1.2.Mikropodniky EÚ

Európsky sektor mikrofinancovania charakterizuje neustály pokles bankových úverov, obmedzená kapacita národných vlád podporovať mikrofinancovanie a silný dopyt po mikrofinancovaní na trhu. To ukazuje, že existujú jasné dôvody na intervenciu na úrovni EÚ, a to poskytnutím riešení v oblasti rozdelenia rizika a financovania pre mikrofinančné inštitúcie.

Konkrétnejšie, „vo viacerých členských štátoch EÚ si vysoká úroveň nezamestnanosti mladých ľudí vyžadujú nepretržitú podporu pre inkluzívne podnikanie ako možnosť na (opätovný) vstup na trh práce. Poskytovanie mikroúverov je dôležitým nástrojom na dosiahnutie tohto cieľa“. Veľká rozmanitosť inštitucionálnych aktérov a ponúkaných výrobkov si vyžaduje osobitné nástroje mikrofinancovania zamerané na uľahčenie prístupu k úverom pre mikropodniky, ktoré zohrávajú dôležitú úlohu pri vytváraní pracovných miest, ale naďalej čelia dokonca ešte väčším ťažkostiam ako iné MSP:

1.Európsky nástroj mikrofinancovania Progress (2010 – 2013) tvorí:

a)záručný nástroj, ktorý poskytol obmedzené záruky do výšky 20 % na portfóliá mikroúverov poskytnutých mikropodnikom sprostredkovateľmi;